Filogenija
Filogenija (grč. φῦλον – fýlon = koljeno, rod, + γéνeσiς – jénnissi = rođenje, nastajanje) jest biološka nauka o filogenezi, tj. historija evolucije svake vrste ili bilo koje više sistematske kategorije, posebno u odnosu na linije porijekla i međusobne relacije većih evolucijskih kategorija organizama. Filogeneza je, dakle, proces postanka određene biosistematske kategorije organizama, a filogenija je nauka koja taj proces proučava. U osnovi, filogenija počiva na univerzalno prihvaćenim postulatima u naučnoj zajednici o zajedničkom porijeklu svih živih bića. Izvorno je zasnovana na spoznaji da su različite vrste biljaka i životinja potekle od zajedničkih predaka. Dokazi za takve odnose, međutim, gotovo su uvijek nepotpuni. Za veliku većinu vrsta nije sasvim pouzdano poznato kada su egzistirale, koliko su trajale, kako i kada su izumrle, a relativno malo njihovih ostataka sačuvano je u fosilnom zapisu. Većina specifične filogenije stoga počiva na hipotezama, koje baziraju na indirektnim dokazima. Uvođenjem molekulske genetike (naročito na bazi DNK analize), tj. filogenetičkih metoda učvršćena je opća saglasnost da je drvo života rezultat zajedničkog porijekla organskog svijeta, što je i vidljivo u principu i općim crtama.